
BASES REGULADORES DE LA CONVOCATÒRIA PER A LA CONCESSIÓ DE BEQUES DE LLIBRES DE L’AJUNTAMENT DE SANT VICENÇ DE MONTALT PER AL CURS 2020-21

1.- Objecte de la convocatòria
L’objecte de la convocatòria és atorgar ajuts individuals de llibres als alumnes de P3 a 4t d’ESO pel curs 2020-21 que organitza l’Ajuntament de Sant Vicenç de Montalt, amb la finalitat de donar un suport econòmic a les famílies del municipi. 
L’Ajuntament de Sant Vicenç de Montalt destinarà 5.000 euros de la partida “d’Atencions Benèfiques i Assistencials” 2020/02/2311/480.00 per a aquest concepte.

2.- Persones sol·licitants i beneficiàries
Les persones sol·licitants de les beques han de complir els següents requisits:
-  Ser major de 18 anys o estar emancipat/da legalment.
- Viure i estar empadronat/da al municipi de Sant Vicenç de Montalt. 

3.- Sol·licituds i documentació
Les sol·licituds es podran descarregar a la pàgina web municipal www.svmontalt.cat.
Cal omplir una sol·licitud per unitat familiar.
La presentació de la sol·licitud comporta l’acceptació de les bases d’aquesta convocatòria per part de tots els membres de la unitat familiar.
La documentació obligatòria és la següent:
- Sol·licitud d’ajut, segons model normalitzat, degudament emplenada.
-DNI de la persona sol·licitant i dels majors de 16 anys de la unitat familiar o documentació acreditativa de la identitat. En el supòsit de persones que no tinguin la nacionalitat espanyola, original del NIE, passaport o document que legalment el substitueixi.
-Sentència de separació o divorci, o conveni regulador on consti pensió alimentària i custòdia dels fills. Si en la unitat familiar hi ha algun cas d’acolliment, el corresponent  document acreditatiu d’aquesta situació.
-Llibre de família.      
-En  el  cas  que  la  persona  sol·licitant o membre de la unitat familiar estigui  afectada  per  algun  tipus de discapacitat física, psíquica i/o sensorial, dictamen de valoració del grau de discapacitat  reconegut per l’ICASS o òrgan o entitat que  correspongui. 
-En cas de malaltia greu d’algun membre de la unitat familiar, informes mèdics o altres documents que ho acreditin.
-Títol de família nombrosa o monoparental (carnet acreditatiu vigent).
-En el cas que algun membre de la unitat familiar es trobi en situació d’atur, document acreditatiu emès per l’OTG.
-Qualsevol justificant admès en dret de la totalitat d’ingressos de tots els membres de la unitat familiar corresponents als mesos que es determinin.
-Treballadors/es per compte d’altri: Original del contracte de treball i de les sis darreres nòmines.
-Declaració jurada d’ingressos, únicament en el cas que no es pugui acreditar la situació econòmica per la impossibilitat d’aportar la documentació requerida als apartats anteriors.
-Treballadors autònoms: Última liquidació trimestral d’IRPF.
-Declaració de renda o certificat negatiu de l’Agència Tributària del darrer any.
-Certificat de percebre o no pensions de l’Administració Pública, i en cas afirmatiu, la seva quantia.
-Contracte de lloguer de l’habitatge i rebuts dels últims sis mesos de la despesa de lloguer o de la hipoteca.
-Saldos i moviments econòmics de tots els comptes corrents què disposin de l’últim any.
-Documentació acreditativa de la reclamació de la pensió d’aliments, en cas de separació i quan no es compleixi aquesta mesura.
-Declaració de responsabilitat en la qual es faci constar: que la persona no té deute econòmic amb la Tresoreria de la Seguretat Social i l’Agència Tributària, que la persona no ha rebut ajudes pel mateix concepte d’un altre organisme privat (indicar-ho en el cas que les hagi sol·licitat i la quantitat), que no posseeix béns immobles diferents a l’habitatge habitual sobre els que tingui un dret de propietat, possessió o usdefruit, llevat de situacions acreditades de separacions matrimonials o divorci, o altres circumstàncies similars en què s’hagi assignat judicialment el dret d’ús i gaudi de l’habitatge familiar a l’altre cònjuge o parella, i finalment, que la persona autoritza a l’administració municipal a demanar qualsevol tipus d’informació que pugui obrar en el seu poder o sol·licitar-la a altres administracions si és necessari (Seguretat Social).
-Qualsevol altra documentació específica que, per a la correcta valoració de la sol·licitud pugui ser requerida.
         
4.- Termini de presentació de sol·licituds
Les persones interessades en la convocatòria hauran de presentar, de manera telemàtica en la pàgina web municipal www.svmontalt.cat , la sol·licitud juntament amb la documentació requerida, dins els deu dies hàbils a partir de la publicació del B.O.P.B (Butlletí Oficial de la Província de Barcelona).
No s’admetran sol·licituds fora de termini.
Les  persones  que  presentin  sol·licituds  defectuoses  o  documentació incompleta seran requerits per tal que en el termini de 10 dies hàbils esmenin els errors o defectes o presentin la documentació sol·licitada, amb la indicació que si no ho fan se’ls tindrà per desistits en la seva petició.
La presentació de sol·licitud implica l’acceptació de la totalitat de les bases reguladores de la present convocatòria.

5.- Criteris d’atorgament 
Per atorgar els ajuts d’aquesta convocatòria es tindrà en compte la situació socioeconòmica de tots els membres de la unitat familiar, és a dir, de totes les persones de la família que conviuen a la vivenda (cònjuge, parella o vincle de parentiu fins a primer grau de consanguinitat).
Valoració econòmica
Per establir la situació econòmica de la persona física o unitat familiar es consideraran els ingressos nets percebuts durant els sis mesos anteriors a la data de sol·licitud de totes les persones de la família majors de 16 anys que conviuen a la vivenda (cònjuge, parella o vincle de parentiu fins a primer grau de consanguinitat).
Els ingressos i despeses es componen:
Ingressos del treball per compte d’altri
Beneficis i pèrdues del treball per compte propi (autònom)
Prestacions socials
Moviments bancaris comptes corrents que disposin
Rendes de capital i de la propietat
Despeses de vivenda (lloguer o hipoteca)
Ingressos percebuts per infants a càrrec
Ingressos econòmics d’altres procedències
Valoració social
Els professionals de Serveis Socials realitzaran un diagnòstic social de la unitat familiar d’acord amb els barems establerts. La valoració social podrà ser completada per l’informe o informes tècnics de les professionals dels Serveis 
Socials on es realitzin consideracions especials de cada cas i es raoni la no aplicabilitat del barem econòmic o social.

6.- Atorgament, quantia de les beques i barem
Cada beca de llibres tindrà una quantia que variarà en funció de la despesa i de la situació social i econòmica de la unitat familiar.
L’eina per valorar aquestes beques serà el barem que es detalla a continuació:

[bookmark: _GoBack]VALORACIÓ ECONÒMICA
Renda familiar disponible per membre de la unitat familiar 
(Quantitats regulades d’acord amb el SMI 2020)
	Igual o inferior a  950 € ...............................................................	6 punts
	Entre 950,01 € - 1595,29 €   ..........................................................	5 punts
	Entre 1595,30 € -2240,59 € ..........................................................	4 punts
	Entre 2240,60 € - 2885,89 € .........................................................	2 punts
	+ 2885,90 € ...................................................................................	0 punts

VALORACIÓ SOCIO-FAMILIAR
Nombre de menors de 18 anys
1 menor .........................................................................................	1 punt
2 menors .......................................................................................	2 punts
més de 3 menors ........................ .................................................	3 punts

Existència de circumstàncies especials o dificultats familiars
b1) Família monoparental  ...........................................................	2 punts
b2) Menors amb disminució........................................................	2 punts
b3) Menors amb dificultats d’aprenentatge................................	2 punts

Altres situacions de dificultats socials
c1) Econòmiques: atur, inestabilitat laboral, no percebre la pensió d’aliments, PIRMI, no percebre cap prestació oficial o pendent de resolució, dificultats d’accés al mercat laboral, altres, ...............................................	0-5 punts
c2) No econòmiques: no tenir xarxa social ni familiar, situació de crisi, no tenir residència normalitzada, afectació de malaltia mental, consum de tòxics, risc d’exclusió social, hacinament o infravivenda, altres ..............	0-5 punts
c3) Situació  de  risc  social: violència masclista, desatenció i negligència envers als infants .........................................................................	0-5 punts
	
BAREMACIÓ PERCENTATGE D’AJUTS

        0 –  6 punts	..................................................................	   0%
        7 - 10 punts	..................................................................	 25%
      11 - 13 punts	..................................................................	 50%
14 - 16 punts	..................................................................	 75%
      + de 17 punts	..................................................................	100%

7.- Notificació i pagament de les beques
Tant si la resolució de les beques ha estat favorable com desfavorable, l’Ajuntament ho notificarà per escrit a la persona sol·licitant.
Un cop s’hagi emès resolució favorable a l’atorgament, l’Ajuntament iniciarà els tràmits per al seu pagament. L’Ajuntament efectuarà el seguiment que correspongui i comprovarà l’adequat compliment de les finalitats per a les quals foren concedits les beques d’aquesta convocatòria. 
No es preveuen bestretes per aquestes subvencions.

8.-Justificacions
L’article 30 de la Llei 38/2003, General de subvencions, diu que les despeses s’acreditaran mitjançant factures i altres documents de valor probatori equivalent amb validesa al tràfic jurídic mercantil o amb eficàcia administrativa.
Per aquesta subvenció  es justificarà mitjançant factura i el comprovant de pagament de la mateixa per qualsevol mitjà vàlid.

9.- Denegació
Podran ser denegades aquelles sol·licituds en què pugui concórrer alguna de les següents circumstàncies:
a) La falta de tots o alguns dels requisits necessaris per a la seva concessió. 
b) Que la persona sol·licitant no estigui empadronada al municipi i/o no hi resideixi efectivament.
c) Dificultar la labor tècnica de valoració de la sol·licitud rebuda.
d) Que existeixi persona legalment obligada i amb possibilitat de prestar ajuda a la persona sol·licitant.
e) Que no existeixi crèdit suficient per a l’atenció de la sol·licitud.
f) Que en el termini dels 12 mesos anteriors a la sol·licitud hagi estat extingida o revocada qualsevol altra ajuda o prestació social per incompliment de les condicions establertes en la seva concessió.
g) El falsejament o ocultació de qualsevol de les dades declarades per les persones sol·licitants podrà donar lloc a la denegació de l’ajuda sol·licitada, inclús quan la persona sol·licitant reuneixi els requisits per a la concessió.
h) Que es demostri que la persona sol·licitant pot satisfer adequadament les necessitats per si mateixa i/o amb el suport dels seus familiars, representants legals o guardadors de fet.
i) Que correspongui l’atenció de la persona sol·licitant per raó de la naturalesa de la prestació o per raó de residència a una altra administració pública.
j) Que no presenti la documentació requerida o presenti la sol·licitud defectuosa en el termini de 10 dies hàbils per fer l’esmena.
k) Qualsevol altre motiu que atenent a les circumstàncies i prèvia valoració dels Serveis Socials, estimin la seva denegació de forma motivada.
En virtut de l’article 24 de la Llei 39/2015 i d’acord amb la relació de casos que fonamenten el silenci negatiu, les sol·licituds no resoltes s’entendran com a desestimades.  

10.- Règim d’ incompatibilitat
Amb  caràcter  general els ajuts d’aquesta convocatòria  no  són incompatibles amb qualsevol altre dels concedits per altres administracions, tenint  en tot cas, el caràcter complementari.
No seran compatibles amb qualsevol tipus d’ingrés privat que pogués correspondre a la persona beneficiària o a un altre membre de la unitat, per a 
la mateixa finalitat, excepte aquells casos excepcionals i justificats mitjançant els informes tècnics pertinents que acreditin la greu situació socioeconòmica. 
S’exceptua aquest requisit si l’ ingrés privat no resolgués totalment la necessitat, i podrà, en aquest cas, complementar-se des de l’Ajuntament. 

11.- Reclamacions  i/o revisions 
Les persones sol·licitants podran formular revisió i/o reclamació contra la resolució de les beques d’aquesta convocatòria dins dels 30 dies naturals posteriors a la notificació oficial de l’ajut. Les reclamacions s’hauran de presentar via telemàtica a la pàgina web municipal www.svmontalt.cat mitjançant  instància genèrica.  

12.- Revocació i renúncies 
La persona sol·licitant podrà renunciar a la beca atorgada i ho haurà de comunicar per via telemàtica a la pàgina web municipal www.svmontalt.cat mitjançant instància genèrica. 

13.- Tractament de dades personals i confidencialitat dels ajuts concedits 
Amb  la  presentació  de  la  sol·licitud  de les beques  de llibres a l’Ajuntament, la part interessada dóna el seu consentiment al tractament de les dades de caràcter personal, laboral, econòmic i familiar que són necessàries per a la tramitació del corresponent expedient.
Així mateix i d’acord amb l’article 5 de la Llei orgànica 15/1999, de 13 de desembre, de protecció de dades de caràcter personal, les dades d’aquest caràcter subministrades per la part interessada en omplir la sol·licitud, així com les contingudes a la documentació adjunta necessària  per   la   tramitació  del   corresponent  expedient,  seran   objecte   de   tractament informatitzat per l’Ajuntament per tal de possibilitar la seva concessió o denegació, i les corresponents accions de seguiment i comprovació. Per tal d’exercir els drets d’accés, oposició, rectificació i cancel·lació, les persones interessades hauran de dirigir-se al personal responsable del tractament que és el propi de l’Ajuntament.
Es garanteix la total confidencialitat en relació a les peticions efectuades en aquest àmbit a l’Ajuntament, així com de qualsevol de les seves dades personals i familiars facilitades, i seran utilitzades, estrictament, per a les finalitats per a les qual han estat facilitades i dins del marc establert per la Llei orgànica 15/1999, de 13 de desembre, de protecció de dades de caràcter personal.

14.- Revisió d’ actes
La revisió del dret a les beques de llibres correspon a l’òrgan competent i, prèvia comunicació a la part interessada, podrà efectuar-se d’ofici.
La revisió d’ofici s’efectuarà quan l’òrgan competent tingui coneixement de circumstàncies susceptibles de modificar el dret a les beques de llibres o de les condicions que determinen el seu reconeixement i fixació de la quantia.

